Az 1000 Forms of Fear‍  vezető kislemeze, a Chandelier 2014 márciusában jelent meg, mellyel ismét világsikereket ért el (nyolcadik a Billboard Hot 100-as listáján és kiugró sikerek Európában és Ausztráliában). 2015 januárjáig csak az Egyesült Államokban 2 millió példányban kelt el. Júniusban a Eye of the Needle és Big Girls Cry kislemezek követték a Chandelier-t, majd 2015 januárjában a negyedik dallal, az Elastic Heart-tal jelentkezett. Az 57. Grammy díjátadón a Chandelier című balladája négy kategóriában is jelölést kapott (az év felvétele, az év dala, a legjobb pop szóló előadás és a legjobb zenei videó). Az 1000 Forms of Fear koncertjein Sia úgy döntött, hogy eltakarja az arcát, jellemzően platinaszőke paróka mögé bújva. Az album videóklipjeiben ("Chandelier", "Elastic Heart", és "Big Girls Cry") a Csillagképző (Dance Moms) valóságshow táncos csillaga, Maddie Ziegler táncolt hasonló parókában. A Chandelier videóklipje azon ritka videók közé tartozik, melyek átlépték az egymilliárdos megtekintést a YouTube videómegosztó portálon.